ജനതാ ജംഗ്ഷന് കടവുംകര റോഡ് സഞ്ചാരയോഗ്യമാക്കണം വര്ക്കല: പാളയംകുന്ന് ജനതാ ജംഗ്ഷന് കടവുംകര റോഡ് ടാറും മെറ്റലുമിളകി നാമാവശേഷമായിട്ട് ഏറെക്കാലമായി. ഇലകമണ് ഗ്രാമപഞ്ചായത്തിന്റെ 10, 12 വാര്ഡുകളിലൂടെ കടന്നുപോകുന്നതാണ് രണ്ട് കിലോമീറ്റര് ദൂരമുള്ള ജനതാജംഗ്ഷന് കടവുംകര റോഡ്. പത്ത് വര്ഷം മുമ്ബ് ജില്ലാപഞ്ചായത്ത് വികസന ഫണ്ട് ഉപയോഗിച്ച് നവീകരിച്ചതാണ് ഈ റോഡ്. പാളയംകുന്നില് നിന്ന് ഏറ്റവും എളുപ്പം ഈ റോഡിലൂടെ ഊന്നിന്മൂട് പരവൂര് റോഡില് എത്തിച്ചേരാനാകും. പൊട്ടിപ്പൊളിഞ്ഞ് കുഴികള് നിറഞ്ഞ ഈ റോഡ് വാട്ടര് അതോറിട്ടി പൈപ്പ്ലൈന് സ്ഥാപിക്കാന് വേണ്ടി വെട്ടിക്കുഴിച്ചതോടെ ഇതുവഴിയുള്ള ഗതാഗതം ദുരിതപൂര്ണമായി. റോഡ് പുനര്നിര്മ്മിച്ച് ഗതാഗതയോഗ്യമാക്കണമെന്ന് നാട്ടുകാര് ആവശ്യപ്പെട്ട് തുടങ്ങിയിട്ട് കാലമേറെയായി. ഇതുവരെ അതിന് പരിഹാരമുണ്ടായിട്ടില്ല. ഓട്ടോറിക്ഷകള് ഇതുവഴി ഓട്ടം വരാന് വിസമ്മതിക്കുന്നു. ഇരുചക്രവാഹനങ്ങള് പലപ്പോഴും രോഡിലെ കുഴികളില് വീണ് അപകടമുണ്ടാകുന്നു. മഴപെയ്താല് കാല്നട പോലും ഇതുവഴി ദുര്ഘടമാണ്. റോഡ് സഞ്ചാരയോഗ്യമാക്കണമെന്നാവശ്യപ്പെട്ട് ജനതാ ജംഗ്ഷന് റസിഡന്റ്സ് അസോസിയേഷന് പ്രസിഡന്റ് കെ.പി. തുളസീധരന്റെ നേതൃത്വത്തില് ജില്ലാപഞ്ചായത്തംഗം ഗീതാ നസീറിന് നിവേദനം നല്കി.